Öisellä nuotiolla
Yön helmahan liekki se leimuaa
 ja se pimeään lämpöä valaa,
 olen minä se synkkä ja sysimusta yö,
 ja sinä olet liekki, mi palaa.

 Yön helmahan liekki se leimuaa,
 pimeässä sen kuultavi kulta,
 olen minä se synkkä ja sysimusta yö,
 ja sinä olet hehkua, tulta.

 Yön helmahan liekki se leimuaa
 ja se päivän valjeten nukkuu,
 olen minä se synkkä ja sysimusta yö,
 ja sinä olet liekki, mi hukkuu.